ওয়েন জেমস
ওয়েন রবার্ট জেমস (ইংরেজি: Wayne James; জন্ম: ২৭ আগস্ট, ১৯৬৫) বুলাওয়াওতে এলাকায় জন্মগ্রহণকারী প্রথিতযশা ও সাবেক জিম্বাবুয়ীয় আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য ছিলেন তিনি। ১৯৯২ থেকে ১৯৯৬ সময়কালে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করেছেন। ১৯৮০-এর দশকের শেষদিক থেকে ১৯৯০-এর দশকের সূচনাকাল পর্যন্ত জিম্বাবুয়ের ধ্রুপদী ব্যাটসম্যান ও চমকপ্রদ ফিল্ডার হিসেবে সুনাম কুড়িয়েছেন। এ সময়ে চারটি টেস্ট ও এগারোটি একদিনের আন্তর্জাতিকে অংশ নিয়েছেন তিনি। নিয়মিতভাবে দলের উইকেট-রক্ষণের দায়িত্বে ছিলেন। ঘরোয়া প্রথম-শ্রেণীর জিম্বাবুয়ীয় ক্রিকেটে মাতাবেলেল্যান্ড দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে কার্যকরী ব্যাটিং করতেন ওয়েন জেমস।